b'\n_START_ARTICLE_\nSulec\n_START_SECTION_\nOpis\n_START_PARAGRAPH_\nSulec je najve\xc4\x8dja vrsta postrvi, ki \xc5\xbeivijo tudi v Sloveniji. Trup te ribe je vretenast, riba pa ima izraziro veliko glavo z velikimi usti in \xc5\xa1tevilnimi zobmi, kar izkazuje plenilsko naravo sulca. Po hrbtu je sivo zelene do sivo rjave barve, boki pa so svetlej\xc5\xa1i in imajo bakren pridih ter temnej\xc5\xa1e pege, razporejene predvsem nad pobo\xc4\x8dnico. Plavuti so svetlej\xc5\xa1ih odtenkov, trebuh ribe pa je svetlej\xc5\xa1e sive ali skoraj povsem bele barve._NEWLINE_Odrasel sulec lahko zraste do 135\xc2\xa0cm in lahko tehta do 35\xc2\xa0kg. Ujeli so celo rekorden primerek, ki je tehtal okoli 50\xc2\xa0kg. Te ribe spolno dozorijo v \xc4\x8detrtem ali petem letu starosti, pri velikosti med 65 in 70\xc2\xa0cm, drstijo pa se od oktobra do sredine februarja, ko temperatura vode dose\xc5\xbee med 6 in 9\xc2\xa0\xc2\xb0C. V \xc4\x8dasu drsti se zate\xc4\x8dejo v manj\xc5\xa1e pritoke, kjer se drstijo v parih. Ikre odlagajo v posebne jamice, ki jih v prodnatem dnu z repom skopljejo samice. Ikre se razvijejo po 30 do 35 dneh._NEWLINE_Osnovna hrana odraslih sulcev so ribe, mlaj\xc5\xa1e ribe pa se prehranjujejo z raznimi vodnimi nevreten\xc4\x8darji in z ribjim zarodom.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nSulec je riba srednje hitrih vodotokov in v Sloveniji poseljuje spodnji del postrvjega pasu in celotni pas lipana. Mlade ribe sprva \xc5\xbeivijo v manj\xc5\xa1ih pritokih, kasneje pa se preselijo v ve\xc4\x8dje vodotoke. Naselitveno obmo\xc4\x8dje sulca je donavsko pore\xc4\x8dje, \xc4\x8deprav so ga od tam bolj ali manj uspe\xc5\xa1no razselili po celem svetu, celo na Japonsko._NEWLINE_V Sloveniji poseljuje Savo Bohinjko, Savo, Savinjo, Ljubljanico s pritoki, Soro, Mirno, Dravo, Krko, Kolpo in njihove pritoke, v preteklosti pa je poseljeval tudi Muro, od koder je v zadnjih desetletjih povsem izginil. Poseljuje tudi vse \xc4\x8distej\xc5\xa1e reke na Balkanskem polotoku._NEWLINE_Danes sulca najbolj ogro\xc5\xbea onesna\xc5\xbeenje voda, pa tudi regulacija toka rek. Ponekod ga ogro\xc5\xbea tudi pretiran izlov, saj velja sulec za eno najbolj zanimivih rib za \xc5\xa1portni ribolov. V zadnjih desetletjih poteka intenzivna vzreja mladic sulca v ribogojnicah, v Sloveniji pa je sulec tudi ena izmed najbolj zavarovanih ribjih vrst. Med varovalne ukrepe sodi lovopust, ki traja od za\xc4\x8detka marca do konca septembra, najmanj\xc5\xa1a lovna mera ter omejitev \xc5\xa1tevila ulovljenih rib. Zakonsko so opredeljeni tudi na\xc4\x8dini ribolova na sulca. Poleg teh ukrepov se izvaja tudi zavarovanje delov rek, kjer \xc5\xbeivi sulec in zavarovanje njegovih drsti\xc5\xa1\xc4\x8d. Zadnje \xc4\x8dase se je pove\xc4\x8dalo tudi vlaganje mladic v zanje primerno okolje.'